VSRS Sklep II DoR 288/2021
Sodna praksa Vrhovnega sodišča, 2021-09-01

Civilno-gospodarski oddelek, civilni senat

mag. Rudi Štravs (preds.), Vladimir Horvat (poroč.), dr. Mateja Končina Peternel

CIVILNO PROCESNO PRAVO - DRUŽINSKO PRAVO - OBLIGACIJSKO PRAVO - POGODBENO PRAVO

predlog za dopustitev revizije - posojilna pogodba - odgovornost zakoncev za dolgove - tekoče potrebe družine - solidarna obveznost dolžnikov - zavrnitev predloga za dopustitev revizije

Pogoji iz 367.a člena ZPP za dopustitev revizije niso izpolnjeni.

1. Sodišče prve stopnje je odločilo, da je toženka dolžna tožeči stranki plačati 14.379,33 EUR z zakonskimi zamudnimi obrestmi od 30. 10. 2018 dalje ter ji povrniti stroške postopka.

2. Sodišče druge stopnje je zavrnilo pritožbo toženke in potrdilo sodbo sodišča prve stopnje.

3. Tožeča stranka je s tedanjim zakoncem toženke 30. 7. 2015 sklenila posojilno pogodbo v višini 25.000,00 EUR za nakup vozila, ki sta ga uporabljala oba zakonca. Po vložitvi ugovora je tožeča stranka prejela 15.000,00 EUR, zato zahteva še 14.379,33 EUR, kar predstavlja glavnico v višini 14.083,01 EUR in natekle obresti v višini 296,32 EUR.

4. Zoper drugostopenjsko sodbo je toženka vložila predlog za dopustitev revizije glede vprašanj:

(1) Ali je zahtevek tožnice, ki temelji na tezi, da je bila med pravdnima strankama sklenjena veljavna posojilna pogodba, na podlagi katere mora tožena stranka tožnici vrniti prejeti znesek posojila, skupaj s pripadki, na osnovi 56. člena ZZZDR v zvezi s 395. členom OZ utemeljen oz. ali enako velja tudi za toženo stranko kot samostojnega podjetnika?

(2) V kolikor oba zakonca odgovarjata nerazdelno, tako s skupnim kot s posebnim premoženjem, ali gre upoštevati 395. člen OZ, po katerem upnik lahko zahteva izpolnitev obveznosti, od kogar hoče vse dotlej, dokler ni popolno izpolnjena oz. ob upoštevanju, da gre za posojilno pogodbo, sklenjeno dne 30. 7. 2015, ki jo je sklenil kot posojilojemalec A. A., ali bi moral upnik zahtevati povrnitev zahtevka od obeh zakoncev kot nujnih sospornikov?

6. Vrhovno sodišče na podlagi prvega odstavka 367.a člena Zakona o pravdnem postopku (v nadaljevanju ZPP) dopusti revizijo le, če je od odločitve Vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Sodišče dopusti revizijo zlasti v naslednjih primerih: če gre za pravno vprašanje, glede katerega odločitev sodišča druge stopnje odstopa od sodne prakse vrhovnega sodišča, če gre za pravno vprašanje glede katerega sodne prakse vrhovnega sodišča ni, še zlasti če sodna praksa višjih sodišč ni enotna, ali če gre za pravno vprašanje, glede katerega sodna praksa vrhovnega sodišča ni enotna.

7. Vrhovno sodišče je ocenilo, da toženka ni izkazala izpolnjevanja zahtev iz navedene določbe, zato je predlog za dopustitev revizije zavrnilo (drugi odstavek 367.c člena ZPP).

8. Senat v sestavi, navedeni v uvodu sklepa, je odločitev sprejel soglasno (sedmi odstavek 324. člena ZPP).

Zakon o zakonski zvezi in družinskih razmerjih (1976) - ZZZDR  - člen 56, 56/2

Obligacijski zakonik (2001) - OZ  - člen 395

Zakon o pravdnem postopku (1999) - ZPP  - člen 367a, 367a/1, 367c, 367c/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.